Foto: Hina



SBERBANK Rusija podnijela je 07.06.2017. na Trgovačkom sudu u Zagrebu prijedlog za izricanje zabrane kompaniji Agrokor d.d. i Izvanrednom povjereniku za sklapanje novih ugovora o financiranju koji uključuju roll-up model, priopćeno je iz te banke.

Njime se novim vjerovnicima omogućava priznavanje tzv. super senior prava za njihove tražbine nastale prije 10. travnja 2017.

"Vjerujemo da takav model nije podržan hrvatskim propisima i da je u suprotnosti sa Lex Agrokorom, te da će njegova provedba imati za posljedicu raspolaganje imovinom kompanije Agrokor na štetu ostalih vjerovnika i dionika, uključujući Republiku Hrvatsku. Naša je želja, unatoč trenutačnim izazovnim okolnostima, osigurati da se postupak izvanredne uprave u kompaniji Agrokor d.d. provede u punom suglasju sa zakonima i uz najvišu moguću korist za sve uključene strane", navodi se u priopćenju.



Ramljak naljutio Ruse



Da podsjetimo, Maksim Poletaev, drugi čovjek Sberbanka, krajem svibnja bio je na sastanku u vladi.

Plenković tada razgovor opisao kao "jako dobar" i rekao da nema nikakvih otvorenih pitanja, da bi nakon toga Poletaev u intervjuu za Bloomberg rekao da Sberbank ne namjerava dalje kreditirati Agrokor.

Sberbank je ranije tražio da u prioritetnu naplatu uđe i njihovih 100 milijuna eura koje su dali Todoriću u ožujku ove godine, par tjedana prije nego što je napustio kompaniju Ramljak im je rekao da to nije moguće zbog "Lex Todorića", već da je moguće samo za nove kredite.

Tekst se nastavlja ispod oglasa

Sada kad Agrokoru treba novac za nastavak poslovanja, svim vjerovnicima nudi "roll up", prema kojem bi za svaki euro novog kredita, euro starog ušao u prioritetne tražbine.



Rusi s pravom ljuti - ceh bi mogli platiti hrvatski građani



Među vjerovnicima Agrokora sada su i fondovi rizičnog kapitala, koji su po nižim cijenama kupili dugove, a zarada na ovakvim propalim firmama im je posao.

Ako krenu financirati Agrokor, prema novoj Ramljakovoj ponudi, mogli bi umanjiti iznos koji će Rusi naplatiti. Zato su Rusi s pravom ljuti, te ako krenu s tužbama i uspiju dokazati da su tim Ramljakovim potezima oštećeni - štetu bi mogli platiti hrvatski građani.